Russiese soldaat skuldig bevind aan oorlogsmisdadeDie Russiese sersant Vadim Shishimarin Maandag in die hof. (Foto: Yasuyoshi CHIBA / AFP) ’n Jong Russiese soldaat is Maandag in ’n hof in Oekraïne skuldig bevind aan oorlogsmisdade ná die koelbloedige moord op ’n burgerlike inwoner. Die 21-jarige Vadim Shishimarin is in ’n hof in Kiëf skuldig bevind aan oorlogsmisdade asook moord met voorbedagte rade. Hy is lewenslange tronkstraf hiervoor opgelê. “Shishimarin het die wette en gebruike van oorlog oortree,” het regter Sergiy Agafonov beslis – die eerste uitspraak teen Rusland se magte sedert hul inval van Oekraïne. Die Russiese sersant het in die hof erken dat hy die 62-jarige Oleksandr Shelipov op 28 Februarie – enkele dae ná Rusland se inval van Oekraïne – in die noordooste van dié land doodgeskiet het. Shishimarin het verlede week aan die hof gesê hy was onder druk van ’n ander soldaat om Shelipov te skiet. Die twee soldate het die betrokke dag – dag vier van Rusland se inval van Oekraïne – in ’n gesteelde motor probeer om na Rusland terug te reis. Shishimarin het in die hof om verskoning gevra vir die moord en Shelipov se weduwee om vergifnis gevra. Die Rus se prokureur, Viktor Ovsyannikov, het egter aangedui dat sy kliënt teen die uitspraak gaan appelleer. Die Russiese sersant Vadim Shishimarin Maandag in die hof. (Foto: Yasuyoshi CHIBA / AFP) “Dít is die swaarste vonnis denkbaar en enigiemand by sy gesonde verstand sal dit betwis,” het Ovsyannikov gesê. Ovsyannikov meen die hof het onder groot druk verkeer om sy kliënt swaar te straf. Aanklaer Andriy Syniuk stem egter nie hiermee saam nie en sê hy is tevrede met die uitspraak. “Ek beskou die uitspraak as wettig en geregverdig,” het hy aan verslaggewers gesê. Die Kremlin het Maandag voor die vonnisoplegging gesê hoewel hy “bekommerd” is oor Shishimarin se lot, kon hy geen bystand verskaf nie omdat daar geen Russiese diplomatieke teenwoordigheid in Oekraïne is nie. “Dit beteken nie dat ons nie ander kanale sal verken nie. Die lot van elke Russiese burger is vir ons van sleutelbelang,” het Dmitri Peskov, woordvoerder van die Kremlin, aan verslaggewers gesê. Vandag se uitspraak sal na verwagting die eerste van vele wees. Duisende voorvalle van beweerde oorlogsmisdade word ondersoek sedert pres. Wladimir Poetin sy troepe in Oekraïne ontplooi het.